1Itah je buju-bujur percaya dengan taloh je imercaya itah, keleh sabar dengan kare kabehat atei ewen je balemo kapercayae. Ela itah handak manyanang arep itah kabuat bewei. 2Tapi genep bitin itah musti manyanang atei kare paharin itah akan indu kahalap ewen, mangat kapercaya sasar mandahang. 3Basa Kristus mahin jaton manirok kasanang akan arepe kabuat. Huang Surat Barasih tarasurat kalotoh, "Kakare auh oloh je mamapa Ikau jari buah aku." 4Kakare taloh je tarasurat huang Surat Barasih jete hapa majar itah. Basa auh ajar je inarima itah bara Surat Barasih mawi itah baketep tuntang abas sampai itah tau manaharep Hatalla. 5Keleh Hatalla te je manenga kaketep atei tuntang ampong akan olon, mandohop keton uka keton belom dengan hinje atei, manumon sonto ain Kristus Yesus. 6Huang kahinjen atei pahari handiai tau haya-hayak manarima Hatalla, Bapa Tuhan itah Yesus Kristus. 7Tagal te keleh kare pahari manarima sama arep dengan sanang atei sama kilau Kristus kea manarima keton uka manara Hatalla. 8Basa, keleh mingat, Kristus jari manyang oloh Yehudi uka mamparahan je Hatalla te puna toto malalus kare janjin Aie dengan tato hiang itah. 9Yesus kea manjadian bangsa beken uka manara Hatalla tagal kahalap atei Aie dengan ewen. Huang Surat Barasih tarasurat kalotoh, "Tagal te aku handak manara Ikau intu bentok kare bangsa, aku kareh manyanyi tara akan aran Aim." 10Aton kea tarasurat kalotoh, "Keleh keton hanjak dengan ungkup ain Hatalla je iintih, o kare bangsa!" 11Tuntang jetoh kea, "Tara Hatalla ain kare bangsa oloh samandiai, keleh oloh handiai manara Ie!" 12Tuntang jetoh je insanan awi Yesaya, "Bara turonan Isai kareh lembut ije biti je tau marentah kare bangsa; Dengae te kea kare bangsa te bara kaharap." 13Hatalla te eka kaharap keton. Keleh Ie manyuang atei keton hapan kakare kahanjak tuntang kadamai awi keton percaya Dengae, uka awi kuasan Roh Hatalla keton sasar harap dengan Hatalla. 14Paharingku samandiai! Aku percaya are toto taloh je bahalap intu keton. Keton mahin mangatawan kare taloh handiai tuntang tau majar sama arep keton kea. 15Tapi tahiu pire-pire hal, aku mampingat keton hapan katukas auhku huang surat toh, awi Hatalla jari manenga akangku gawi te. 16Ie jari manampa aku manjadi jipen Kristus Yesus uka inyoho akan kare bangsa oloh je dia Yehudi. Tuntang aku malaluse kilau imam, je mambarita Barita Bahalap bara Hatalla, mangat kare oloh je dia Yehudi manjadi kilau parapah akan Hatalla je tau inarima Awie. Keleh Roh Hatalla manampa ewen manjadi ije parapah je mambatang akan Hatalla. 17Jadi, awi aku jari ije dengan Kristus Yesus, maka aku tau mangkeme tamam tagal gawingku je akan Hatalla. 18Aku bahanyi hakotak kalote baya tahiu taloh je jari ilalus Kristus mahalau aku je mawi kare oloh je dia Yehudi taat dengan Hatalla. Aku malalus jete hapan kare kotak tuntang hapan gawi, 19je impahayak awi kare taloh heran tuntang taloh je dia puji helo; uras taloh te manjadi awi kuasan Roh Hatalla. Barita Bahalap tahiu Kristus jari imbaritaku lepah akan kare oloh, nampara bara Yerusalem sampai akan Ilirikum. 20Kahimat ateiku iete mangabar Barita Bahalap bara Hatalla hong kare eka intu kueh oloh hindai mahining tahiu Kristus. Awi aku dia handak mamangun gawi hunjun galang je iingkes oloh beken. 21Huang Surat Barasih tarasurat, "Kare oloh je hindai puji manarima barita tahiu Ie, kareh mite; tuntang ewen je hindai puji mahining, kareh harati." 22Jete bukue aku jari kinjap ihambang uka maja manalih keton. 23Tapi toh gawingku hong kare eka te jari hapus. Banyelo-nyelo katahie aku handak manalih keton. 24Kareh amon aku mahalau lewun keton intu panjalanangku akan Spanyol, aku harap tau hasondau dengan keton tuntang hanjak hanjulo dengan keton. Limbah te aku harap keton tau mandohop aku akan jalanangku manalih Spanyol te. 25Tapi toh aku handak akan Yerusalem uka mimbit bantuan akan ungkup ain Hatalla intu hete. 26Basa kare ungkup hong Makedonia tuntang Akhaya jari pakat uka manenga sumbangan akan kare pahari je belom susah intu marak ungkup ain Hatalla hong Yerusalem. 27Dengan sanang atei ewen manukas uka malalus jete. Puna dengan katotoe ewen patut mandohop kare pahari je belom susah hong Yerusalem te; basa puna bara kare oloh Yehudi kea ih kare oloh je dia Yehudi te jari manarima kare berkat bara Hatalla. Jadi, kare oloh je dia Yehudi te patut kea mandohop kare oloh Yehudi dengan kare berkat ramon kalunen. 28Amon aku jari lepah mahapus gawingku toh, tuntang manyarah akan ewen hong Yerusalem sumbangan je jari inampunan te, maka aku kareh haguet manalih Spanyol mahalau lewun keton. 29Amon aku dumah manalih keton, pasti aku dumah dengan are berkat bara Kristus akan keton. 30Tagal Tuhan itah Yesus Kristus, tuntang tagal asi je inenga Roh Hatalla, aku balaku nyame-nyame dengan keton, keleh keton omba balakudoa toto-toto hayak dengangku intu Hatalla tagal aku. 31Keleh balakudoa mangat Hatalla malapas aku bara lengen kare oloh je dia percaya hong Yudea, tuntang mangat gawingku tau mimbit sumbangan akan Yerusalem inarima dengan sanang atei awi ungkup Hatalla intu hete. 32Maka kalote, amon ingahandak Hatalla, aku tau dumah manalih keton dengan sanang atei. Tuntang aku kareh mangkeme iampong hong marak keton. 33Keleh Hatalla, je manenga kasanang akan olon, mampahayak pahari handiai. Amen.
bjn_Latn